Een van die eerste oproepe wat ek na Henri se dood ontvang, is van ’n ma wie se dogtertjie op vierjarige ouderdom oorlede is. Sy sê: “As ’n mens se kind sterf, is jy vir altyd aan die ewigheid gehaak.” Soos die tyd aanloop, word hierdie woorde ’n al hoe groter werklikheid. Die feit dat jy nie meer jou kind kan sien of aan hom kan raak of sy stem kan hoor nie, laat jou reik na die onsigbare ewigheid waarvan jou kind reeds deel is. Dit verskerp ’n mens se eie behoefte om deel te wees van die lewe wat God reeds vir ons voorberei het. Die verskrikking van ‘nooit weer hier nie’ probeer ’n mens versag deur vir jouself te sê dat daar mos ’n ‘eendag’ is. ’n Mens klou vas aan daardie wete. Ek sê ook vir myself: Onthou, God se tyd is anders as ons s’n. Ons het horlosietyd. Sy tyd is die volmaakte tyd. Sonder begin of einde. Henri se tyd was vir God afgerond. Sy 22 jaar was vir God so goed soos 80 jaar. Voltooi. God is Ewig. Die ewigheid ’n aaneenlopende sirkel sonder hede of verlede. Wanneer God ons in sy goedheid aanraak en seën, gee Hy vir ons ’n stukkie volmaakte ewigheid. Nie ’n ewigheid daar ver voor ons waar die pad wegraak agter die gesigseinder nie. Nee. Hier, in die sirkel van ons klein onvolmaakte aardse bestaan. Nou. Wanneer ons so direk met die dood in aanraking kom, reik ons in ons gedagtes oor die rand van ons tydelike bestaan na die groot ewigheidsirkel rondom ons. Die dood verhelder ook jou visie op die hede. Jy sien duidelik watter dinge ewigheidwaarde het. Jy wil mense vermaan om hulle kleinlikheid en selfsug te los. Jou keel trek toe as jy sien hoe behep mense met méér en béter is. Jy is stom in ’n geselskap waar alles rondom status en eer en selfverwesenliking gaan. Ek pyn by die gedagte dat iemand moontlik die ewige lewe kan verpas in die najaag van al hierdie skyn-paradysvreugdes. Hoe hartverskeurend as ons dink ons lewe, maar in werklikheid is ons dood. As ons aan Henri dink, stem dit ons hartseer. Soms vrolik. Maar altyd met ’n deurlopend-gerusstellende wete: Hy lewe! Hy is deel van God se volmaakte ewigheid.